Сирак Скитник
Ден

chitanka.info

Прозрачна издъхва сред звънко сияние

Болно сразена нощта:

Сплитат се песни с последно стенание —

Тръби възторжен денят.

Рози въздушни сипе зората:

Сплитат лучите светли гирлянди,

Ангели слитат от небесата,

Сипят, разсипват ярки рубини.

Плават прозирни леки вуали,

чайки сиротни, чайки далечни

раждат се, блесват в златни потоци,

звънко отскачат водни кристали.

Леко запяват бледи тръстики —

Слънчеми капки по тях треперят,

Сронват се, пламват, тихо простенват:

Мрежа златиста над тях обвисва.

Прозрачна издъхва сред звънко сияние

Болно сразена нощта:

Сплитат се песни с последно стенание —

Тръби възторжен денят.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.